ሚኒስቴሩ  ሥራ አጥ  ወጣቶችን  የመለየት ሥራ እየተከናወነ  እንደሚገኝ አስታወቀ
በአገሪቱ የሥራ አጥ ወጣቶችን የመለየት ሰፊ ሥራ እየተከናወነ እንደሚገኝ የወጣቶችና ስፖርት ሚኒስቴር አስታወቀ ።በሚኒስቴሩ የኮሚኒኬሽን ዳይሬክተር አቶ ናስር ለገሰ ለዋልታ እንደገለጹት በአገሪቱ የወጣቶች የሥራ አጥነትን ችግር ለማስወገድ የሚያስችለውን የወጣቶች የተንቀሳቃሽ ፈንድ ጥቅም ላይ ለማዋል ከወረዳ ጀምሮ የሥራ አጥ ወጣቶችን የመለየት ሥራ እየተከናወነ ይገኛል ። የወጣቶችና ስፖርት ሚኒስቴር በአገሪቱ የወጣቶችን የሥራ አጥነት ችግር ለማስወገድ   በከተማና በገጠር በተለያዩ ዘርፎች ላይ የሥራ ፈጠራ ለማበረታታት የተለያዩ ቅድመ ዝግጅቶች እያካሄዱ መሆኑን አቶ ናስር ተናግረዋል ።የአገሪቱ ወጣቶች ስኬታማ የሚያደርጓቸውን የሥራ መስኮች በመለየትና  የሚያጋጥሟቸውን ችግሮች ለመፍታት የሚያስችሉ የግንዛቤ ማስጨበጫ ሥልጠናዎች በአሁኑ ወቅት እየተሠጣቸው መሆኑ ተመልክቷል ።በመላ አገሪቱ እየተካሄዱ ባሉት የግንዛቤ ማስጨበጫ ሥልጠናዎች የተለያዩ የወጣቶች አደረጃጀቶች በወጣቶች የዕድገትና የለውጥ ፓኬጅና የወጣቶች ስትራቴጂዎች ላይ  በመወያያት መግባባት ላይ ለመድረስ ውይይት እያካሄዱ  ይገኛል ተብሏል ።ወጣቶች ከተንቀሳቃሽ ፈንዱ ተጠቃሚ የሚሆኑት ለሚሠማሩበት የሥራ መስክ የሚውለውን 10 በመቶ ገንዘብ በጋራ በመሆን በኢትዮጵያ ንግድ ባንክ ሲቆጥቡ መሆኑን አቶ ናስር  ጠቁመዋል ።የኢትዮጵያ ንግድ ባንክ ቅርንጫፍ በሚገኙባቸው አካባቢዎች የሚገኙ ወጣቶች ቀሪውን  የብድር ገንዘቡን ከንግድ ባንክ ማግኘት እንደሚችሉ የሚገልጹት አቶ ናስር  የንግድ ባንክ በማይገኙባቸው የገጠር አካባቢዎች በማይክሮ ፋይናንስ ተቋማት ብድር ይመቻችላቸዋል ብለዋል ።በገጠርና በከተማ የሚገኙ ሥራ አጥ ወጣቶች ቢያንስ አምስት ሆነው በመደራጀት አዋጭ  በሆኑ የሥራ ዘርፎች ለመሠማራት የራሳቸውን ፕሮጀክት በመቅረጽናበማቅረብ መንግሥት  በዘንድሮ የበጀት ዓመት ከመደበው የወጣቶች ተንቀሳቃሽ ፈንድ ተጠቃሚ መሆን እንደሚችሉ ተመልክቷል ።በአገሪቱ የሚገኙ ወጣቶች በመንግሥት  የቀረበውን  የተንቀሳቃሽ  ፈንድ  በመጠቀም በተለያዩ  አማራጭ የሥራ መስኮችን ላይ በመሠማራት  የራሱን የኢኮኖሚያዊ አቅም ከማሳደግ ባለፈ  ለአገር ዕድገት አስተዋጽኦ እንዲያበረክት አቶ ናስር ጥሪ አቅርበዋል ።                   